次韻和范景仁舍人對雪
作者：梅堯臣
朝代：宋

paragraphs: 三尺沒腰雪，京華頻歲無。
高低相掩覆，竅隙似封糊。
帖缺都迷醜，增妍不問枯。
因時混貧富，遇物得圓觚。
眩目曾何數，流風不可圖。
冥冥山霧合，浩浩海雲鋪。
未覺花飛葉，先看霰集珠。
落機裁扇素，獵野割膚腴。
粲爾娥奔月，皤然叟赴酺。
薄才今揣稱，小巧媿非夫。